Zuma: ‘ANC het plan om SA ekonomie te laat opvlam’Pres. Jacob Zuma Sondag in Nelspruit. Foto: Jonisayi Maromo/ANA “Ons het goeie planne gereed wat ons in werking stel om die ekonomie te laat opvlam in verskeie sektore, soos energie, die see-ekonomie, ontwikkeling van kleinsakeondernemings, landbou, die mynbedryf, toerisme en ander sektore deur middel van die regering se negepuntplan. Toegang tot grond is kritiek vir ekonomiese ontwikkeling en die bemagtiging van ons mense,” het Zuma by die Mbombela-stadion in Nelspruit gesê. Volgens Zuma trek die meeste ekonomieë oor die hele wêreld swaar. Hy meen sektore soos toerisme kan die lot van Suid-Afrikaanse provinsies, soos Mpumalanga, omkeer. “Die pragtige provinsie is bekend vir sy gewildheid onder toeriste van oor die wêreld wat die Krugerwildtuin en ander besienswaardighede van die provinsie kom besoek. Die sektor het groot potensiaal vir werkskepping vir ons jeug. Ons munisipaliteite sal aangemoedig word om toerisme te prioritiseer en elke dorp en stad in Mpumalanga te bemark as ŉ toeristebestemming.” Zuma het gesê die ANC moet hoë vlakke van eenheid, spesifiek binne sy alliansie met Cosatu en die SAKP, in stand hou om Suid-Afrika te lei na die vooruitsig van ŉ voorspoedige toekoms. Volgens Zuma het Suid-Afrika baie vermag in die kort tydperk wat die ANC aan bewind is. Zuma het gesê die skade wat vir dekades deur apartheid aangerig is, kan nie binne twee dekades reggemaak word nie. Suid-Afrika se “ideologies bankrot” opposisiepartye het niks om die bevolking te bied nie. “Ons moet die mense herinner dat die ANC steeds die enigste organisasie is wat die vermoë, ondervinding en prestasiegeskiedenis het om hul lewe te verbeter.” Volgens Zuma is die ANC se kritici “klein en sal nooit groei nie”. “Hulle het nog nooit ŉ land regeer nie. Hulle het geen ondervinding nie. Hulle het geen masjinerie nie. Hulle het niks behalwe hul stemme nie. Dit is hoekom hulle gereeld tot beledigings oorgaan.”